Kisilu on põllupidaja Keenias, kes on viimase viie aasta jooksul filminud oma perekonna ja küla elu ning seeläbi dokumenteerinud kliimamuutuste mõju nende kogukonnale. Filmis näeme keskkonamõjusid nagu üleujutused, põuad ja tormid, aga ka kliimamuutuste varjatud ja pikaajalisemaid tagajärgi: küladest linna kolivad mehed ja naised, laste katkenud kooliteed ning pinged perekonnaliikmete vahel. Peale seda, kui torm tema kodu hävitab, algatab Kisilu kogukonnaliikumise, mis aitab tõsta teadlikkust kliimamuutuste kohta ning õpetab põllupidajatele säästlikke põllumajanduspraktikaid äärmuslike ilmastikuoludega toimetulekuks. Aja jooksul tema teadmised ja kogemused süvenevad ning lisaks oma piirkonna põllupidajate harimisele viib ta oma sõnumid ka ÜRO kliimakõnelustele Pariisi, COP21 konverentsile. Sealsete poliitiliste ning majanduslike mängude keskel joonistub välja eriti tugev kontrast rohujuure tasandi aktivistide ning rahvusvaheliste suurkontsernide huvide vahel. Kisilu perspektiiv kliimakonverentsilt toob eriti selgelt esile kliimamuutuste mõju haavatavatele kogukondadele ning kliimaõigluse eest võitlemise tähtsuse.
#000002